สรุปภาวะตลาดต่างประเทศ ประจำวันที่ 14 ก.ค. 2565
สรุปภาวะตลาดต่างประเทศ ประจำวันที่ 14 ก.ค. 2565
สรุปภาวะตลาดต่างประเทศ ประจำวันที่ 14 ก.ค. 2565
15 ก.ค. 2565

ดัชนีดาวโจนส์ตลาดหุ้นนิวยอร์กปิดลบในวันพฤหัสบดี (14 ก.ค.) หลังจากธนาคารรายใหญ่ของสหรัฐเปิดเผยผลประกอบการที่น่าผิดหวัง นอกจากนี้ ตลาดยังถูกกดดันจากความกังวลที่ว่าธนาคารกลางสหรัฐ (เฟด) อาจเร่งปรับขึ้นอัตราดอกเบี้ย หลังเงินเฟ้อสหรัฐพุ่งแตะระดับสูงสุดในรอบ 40 ปี
ดัชนีเฉลี่ยอุตสาหกรรมดาวโจนส์ปิดที่ 30,630.17 จุด ลดลง 142.62 จุด หรือ -0.46%, ดัชนี S&amp;P500 ปิดที่ 3,790.38 จุด ลดลง 11.40 จุด หรือ -0.30% และดัชนี Nasdaq ปิดที่ 11,251.19 จุด เพิ่มขึ้น 3.60 จุด หรือ +0.03%
ตลาดหุ้นยุโรปปิดลดลงในวันพฤหัสบดี (14 ก.ค.) โดยหุ้นกลุ่มสินค้าโภคภัณฑ์และกลุ่มธนาคารถ่วงตลาดลง ท่ามกลางความวิตกว่าธนาคารกลางสหรัฐ (เฟด) อาจจะปรับขึ้นอัตราดอกเบี้ยรุนแรงขึ้น ซึ่งจะทำให้เศรษฐกิจเข้าสู่ภาวะถดถอย
ทั้งนี้ ดัชนี Stoxx Europe 600 ปิดที่ 406.50 จุด ลดลง 6.31 จุด หรือ -1.53%
ดัชนี CAC-40 ตลาดหุ้นฝรั่งเศสปิดที่ 5,915.41 จุด ลดลง 84.83 จุด หรือ -1.41%, ดัชนี DAX ตลาดหุ้นเยอรมนีปิดที่ 12,519.66 จุด ลดลง 236.66 จุด หรือ -1.86% และดัชนี FTSE 100 ตลาดหุ้นลอนดอนปิดที่ 7,039.81 จุด ลดลง 116.56 จุด หรือ -1.63%
ตลาดหุ้นลอนดอนปิดร่วงลงในวันพฤหัสบดี (14 ก.ค.) เนื่องจากนักลงทุนวิตกเกี่ยวกับแนวโน้มการปรับขึ้นอัตราดอกเบี้ยที่รุนแรงขึ้นของธนาคารกลางรายใหญ่ต่าง ๆ เพื่อควบคุมเงินเฟ้อ ขณะที่การคาดการณ์แนวโน้มธุรกิจที่น่ากังวลจากบริษัทต่าง ๆ และราคาสินค้าโภคภัณฑ์ที่อ่อนแอ ส่งผลกระทบต่อบรรยากาศการซื้อขาย
ดัชนี FTSE 100 ตลาดหุ้นลอนดอนปิดที่ 7,039.81 จุด ลดลง 116.56 จุด หรือ -1.63%
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบในวันพฤหัสบดี (14 ก.ค.) โดยตลาดถูกกดดันจากความกังวลที่ว่า การที่ธนาคารกลางสหรัฐ (เฟด) เร่งปรับขึ้นอัตราดอกเบี้ยจะส่งผลให้เศรษฐกิจถดถอย และกระทบต่อความต้องการใช้น้ำมัน
ทั้งนี้ สัญญาน้ำมันดิบ WTI ส่งมอบเดือนส.ค. ลดลง 52 เซนต์ หรือ 0.5% ปิดที่ 95.78 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนก.ย. ลดลง 47 เซนต์ หรือ 0.5% ปิดที่ 99.10 ดอลลาร์/บาร์เรล
สัญญาทองคำตลาดนิวยอร์กปิดร่วงลงแตะระดับต่ำสุดในรอบกว่า 15 เดือนในวันพฤหัสบดี (14 ก.ค.) เนื่องจากการแข็งค่าของสกุลเงินดอลลาร์เป็นปัจจัยกดดันตลาด นอกจากนี้ นักลงทุนยังกังวลว่าธนาคารกลางสหรัฐ (เฟด) อาจเร่งปรับขึ้นอัตราดอกเบี้ย หลังตัวเลขเงินเฟ้อของสหรัฐพุ่งแตะระดับสูงสุดในรอบ 40 ปี
ทั้งนี้ สัญญาทองคำตลาด COMEX (Commodity Exchange) ส่งมอบเดือนส.ค. ร่วงลง 29.7 ดอลลาร์ หรือ 1.71% ปิดที่ 1,705.8 ดอลลาร์/ออนซ์ ซึ่งเป็นระดับปิดต่ำสุดนับตั้งแต่วันที่ 30 มี.ค. 2564
สัญญาโลหะเงินส่งมอบเดือนก.ย. ลดลง 96.9 เซนต์ หรือ 5.05% ปิดที่ 18.225 ดอลลาร์/ออนซ์
สัญญาพลาตินัมส่งมอบเดือนต.ค. ลดลง 20.5 ดอลลาร์ หรือ 2.45% ปิดที่ 817.3 ดอลลาร์/ออนซ์
สัญญาพัลลาเดียมส่งมอบเดือนก.ย. ร่วงลง 73.30 ดอลลาร์ หรือ 3.7% ปิดที่ 1,898.10 ดอลลาร์/ออนซ์
ดอลลาร์สหรัฐแข็งค่าเมื่อเทียบกับสกุลเงินหลัก ๆ ในการซื้อขายที่ตลาดปริวรรตเงินตรานิวยอร์กในวันพฤหัสบดี (14 ก.ค.) โดยได้แรงหนุนจากการคาดการณ์ที่ว่า ธนาคารกลางสหรัฐ (เฟด) อาจจะปรับขึ้นดอกเบี้ยแรงถึง 1% ในเดือนนี้ หลังตัวเลขเงินเฟ้อสหรัฐพุ่งแตะระดับสูงสุดในรอบ 40 ปี
ทั้งนี้ ดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.53% แตะที่ระดับ 108.5420
ดอลลาร์แข็งค่าเมื่อเทียบกับเงินเยน ที่ระดับ 138.86 เยน จากระดับ 137.33 เยน และแข็งค่าเมื่อเทียบกับฟรังก์สวิส ที่ระดับ 0.9830 ฟรังก์ จากระดับ 0.9793 ฟรังก์ นอกจากนี้ ดอลลาร์สหรัฐแข็งค่าเมื่อเทียบกับดอลลาร์แคนาดา ที่ระดับ 1.3105 ดอลลาร์แคนาดา จากระดับ 1.2970 ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0032 ดอลลาร์ จากระดับ 1.0065 ดอลลาร์ ขณะที่เงินปอนด์อ่อนค่าลงแตะที่ระดับ 1.1833 ดอลลาร์ จากระดับ 1.1903 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.6760 ดอลลาร์สหรัฐ จากระดับ 0.6767 ดอลลาร์สหรัฐ